Dwarka

Dwarka () on kaupunki Intian Gujaratin osavaltiossa. Se liitetään hindulaisessa mytologiassa Krishnaan. Tästä syystä se on yksi seitsemästä hindujen pyhästä kaupungista ja tärkeä pyhiinvaeltajien kohde. Vuonna 2011 Dwarkan asukasluku oli 38 873.
Maantiede.
Dwarka sijaitsee Intian Gujaratin osavaltion lounaisosassa Okhamandalin niemimaan länsirannikolla. Okhamandal oon itsessään osa suurempaa Kathiawarin niemimaata. Hallinnollisesti kaupunki on osa Devbhoomi Dwarkan piirikuntaa. Piirikunta muodostettiin lohkomalla Jamnagarin piirikunnasta vuonna 2013. 
Historia.
Hindulaisessa mytologiassa Dwarka on liitetty Krishnaan. Krishnan sanottiin perustaneen kaupungin paettuaan Mathurasta. Paikalla hänen kerrotaan vallanneen merestä 12 "yojaman" verran maata. Kaupunki kukoisti ja sen on kuvailtu käsittäneen upeita palatseja ja puutarhoja. Krishnan siirtyessä maallisesta elämästä henkimaailmaan, Dwarka ja sen asukkaat upposivat mereen. Krishnaan liittyvän mytologian takia kaupunki on edelleen yksi seitsemästä hindujen pyhästä kaupungista.
Mytologiaan liittyvää uponnutta kaupunkia on etsitty merenpohjasta nykyisen kaupungin lähellä 1930-luvulta alkaen. Vuonna 1963 löydettiin joitakin vanhoja esineitä, ja myöhemmissä merenpohjan arkeologisissa tutkimuksissa on paljastunut esimerkiksi vanhana kaupunginmuurina pidettyjä jäänteitä. Tutkijat eivät kuitenkaan ole olleet yksimielisiä niiden ajoituksesta. Eri ajoitukset ovat vaihdelleet aikaan 3 000–1 500 vuotta ennen ajanlaskun alkua tai vasta keskiaikaan. Dwarkan on joskus ehdotettu olevan teoksessa "Punaisenmeren periplus" esiintyvä "Baraca". Ptolemaios mainitsee paikan nimellä "Barake" ja kuvailee sitä saareksi. Mahabharatan aikaisen Dwarkan sijainnista on kiistelty, mutta ainakin osa tutkijoista on yhdistänyt muinaisen kaupungin nykyiseen Dwarkaan. Varhaisin suoraan nykyisen Dwarkan mainitseva historiallinen lähde on 500-luvulta peräisin oleva kirjoitus kuparilaatassa Palitanasta.
Gujaratin sulttaani Mahmud I Begda hyökkäsi ja ryösti kaupungin vuonna 1473 kostona paikallisten merirosvojen toiminnasta. Kaupungin temppelejä hävitettiin ja idoleja tuhottiin. Hävitettyjen temppelien joukossa oli Dwarkadhishin temppeli eli Jagat Mandir. Temppeli rakennettiin uudelleen ja sen nykyinen arkkitehtuuri on peräisin 1500-luvulta. Nykyisin se on pyhiinvaeltajien vierailema kohde. Gujaratin sulttaanikunnan tarinassa Dwarka esiintyy vielä sen loppuvaiheilla, kun viimeinen sulttaani Muzaffar Šah III pakoili Gujaratin vallannutta Suurmogulien valtakunnan hallitsija Akbara vuosina 1592-1593. Kaupunki mainitaan merirosvojen tukikohtana vielä 1800-luvulla.
Talous.
Dwarkan talouden kulmakiven muodostaa pyhiinvaellukseen liittyvä matkailuala. Kaupungissa on myös sementtitehtaita ja sen sataman kautta viedään esimerkiksi hirssiä, voiöljyä, siemenöljyjä ja suolaa.
Kulttuuri.
Dwarka on yksi seitsemästä hindulaisesta pyhästä kaupungista ja hindulaisten pyhiinvaeltajien tärkeä kohde. Janmashtami eli Krishnan syntymäpäivä on huomattava juhlapäivä kaupungissa.
Väestö.
Dwarkan asukasluku oli Intian vuoden 2011 väestönlaskennan mukaan 38 873 ja vuoden 2025 arvion mukaan 54 000. Vuonna 2011 sen asukkaista 85,08 % oli hinduja ja 14,57 % muslimeja. Lukutaitoisuus oli 75,94 %.